De la începutul anului 2024, în Maternitatea Bacău au venit pe lume 370 de nou-născuți, din care 18 născuți prematur au fost preluați și îngrijiți în secția ATI neonatologie. A fost și un caz deosebit în luna ianuarie, când o femeie a născut a 12-a oară prin cezariană.
"O mămică a născut o fetiță de 2800 g cu nota (IA) 10, echipa medicală formată din dr. Beleuță Octavian, dr. Popa Marius, dr. Carp Cristina efectuând, la această pacientă, cea de-a 12 a cezariană", au precizat reprezentanții SJU Bacău. Pacienta a mai născut de 11 ori, de fiecare dată prin operație cezariană, ultimele trei intervenții fiind efectuate cu succes în Maternitatea Bacău.
Vești bune pentru pacientele cu patologie ginecologică sau infertilitate
Recent, a fost modernizat Blocul Operator Maternitate, prin achiziționarea unei linii de laparoscopie complete de ultimă generație, cu instrumentar specific de chirurgie laparoscopică ginecologică.
"Chirurgia minim invazivă permite rezolvarea cazurilor cu incizii minime, recuperarea este rapidă, durerea postoperatorie fiind minimă cu reducerea duratei de spitalizare. Externarea pacientei se face în medie la 48 de ore postoperator", au precizat reprezentanții SJU Bacău.
Pentru chirurgii ginecologi avantajele sunt: vizualizare mai bună a structurilor intraoperatorii; hemostaza mai eficientă; durata redusă a intervențiilor chirurgicale; accesul la o metodă modernă de efectuare a intervențiilor chirurgicale cu beneficii certe pentru paciente.
SJU organizează întâlniri între moașele licențiate și viitoarele mămici
De asemenea, de miercuri, 6 martie, au început în Amfiteatrul Maternității întâlnirile moașelor licențiate din Maternitate cu viitoarele mămici, gravide internate în cele două secții obstetrică-ginecologie, dar și cu gravide aflate în supraveghere obstetricală care urmează să nască în următoarea perioadă. "S-au discutat teme precum travaliul, nașterea, bagajul pentru spital, cu dorința de a încuraja viitoarele mămici să opteze pentru nașterea naturală cu încredere și curaj", potrivit celor de la SJU Bacău.
Întâlnirile vor continua pe tot parcursul anului, următoarea fiind programată pe 28.03.2024 ora 14.